Απόφαση της Επιτροπής

της 19ης Ιανουαρίου 2004

για τροποποίηση των αποφάσεων 92/260/ΕΟΚ, 93/197/ΕΟΚ και 97/10/ΕΚ όσον αφορά την προσωρινή εισδοχή και τις εισαγωγές στην Ευρωπαϊκή Ένωση εγγεγραμμένων ίππων από τη Νότιο Αφρική

[κοινοποιηθείσα υπό τον αριθμό Ε(2004) 50]

(Κείμενο που παρουσιάζει ενδιαφέρον για τον ΕΟΧ)

(2004/117/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών(1), και ιδίως το άρθρο 12 παράγραφος 2, το άρθρο 13 παράγραφος 2, τα άρθρα 14, 15, 16 και το άρθρο 19 στοιχείο i),

Εκτιμώντας τα ακόλουθα:

(1) Η απόφαση 92/260/ΕΟΚ της Επιτροπής(2) ορίζει τους υγειονομικούς όρους και την υγειονομική πιστοποίηση που απαιτούνται για την προσωρινή αποδοχή καταχωρισμένων ίππων.

(2) Η απόφαση 93/197/ΕΟΚ της Επιτροπής(3) ορίζει τους υγειονομικούς όρους και την υγειονομική πιστοποίηση που απαιτούνται για την εισαγωγή εγγεγραμμένων ιπποειδών και ιπποειδών για την αναπαραγωγή και κρεατοπαραγωγή.

(3) Το παράρτημα I της απόφασης 97/10/ΕΚ της Επιτροπής, της 12ης Δεκεμβρίου 1996, για την τροποποίηση της απόφασης 79/542/ΕΟΚ και των αποφάσεων 92/160/ΕΟΚ, 92/260/ΕΟΚ και 93/197/ΕΟΚ της Επιτροπής σχετικά με την προσωρινή αποδοχή και τις εισαγωγές στην Κοινότητα εγγεγραμμένων σε μητρώα ίππων από τη Νότια Αφρική(4), προβλέπει συμπληρωματικές διασφαλίσεις που ισχύουν για τη διάκριση σε περιφέρειες της Νότιας Αφρικής όσον αφορά τις εισαγωγές εγγεγραμμένων ίππων στην Ευρωπαϊκή Κοινότητα.

(4) Οι συμπληρωματικές αυτές διασφαλίσεις απαγορεύουν τη χρήση εμβολιασμού για την αντιμετώπιση της αφρικανικής πανώλης των ίππων σε περιοχή απαλλαγμένη από την εν λόγω νόσο. Κατά συνέπεια, η κατάσταση όσον αφορά τον εμβολιασμό των εγγεγραμμένων ίππων που βρίσκονται σε περιοχή απαλλαγμένη από την αφρικανική πανώλη των ίππων για περισσότερους από 24 μήνες δεν μπορεί πλέον να πιστοποιηθεί βάσει των ισχυόντων όρων εισαγωγής.

(5) Επιπλέον, η μεταφορά εγγεγραμμένων ίππων στην απαλλαγμένη περιοχή πρέπει να υπόκειται σε έγκριση εφόσον οι εν λόγω ίπποι δεν έχουν εμβολιαστεί ή εφόσον, για κτηνιατρικούς λόγους, ο εμβολιασμός αυτός δεν πραγματοποιήθηκε σύμφωνα με όλες τις οδηγίες που δόθηκαν από τον παρασκευαστή.

(6) Είναι αναγκαίο να προσαρμοστούν οι συμπληρωματικές εγγυήσεις για τη διάκριση της Νοτίου Αφρικής σε περιφέρειες όσον αφορά τις εισαγωγές στην Κοινότητα εγγεγραμμένων ίππων, λαμβανομένης υπόψη της κατάστασης της υγείας των ζώων στην εν λόγω χώρα, και να αντικατοπτρίζονται οι αλλαγές αυτές στους όρους περί υγείας των ζώων και στην κτηνιατρική πιστοποίηση που εφαρμόζονται στις εν λόγω εισαγωγές.

(7) Οι αποφάσεις 92/260/ΕΟΚ, 93/197/ΕΟΚ και 97/10/ΕΚ πρέπει να τροποποιηθούν αναλόγως.

(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο παράρτημα II της απόφασης 92/260/ΕΟΚ το ζωοϋγειονομικό πιστοποιητικό ΣΤ αντικαθίσταται από το κείμενο του παραρτήματος I της παρούσας απόφασης.

Άρθρο 2

Στο παράρτημα II της απόφασης 93/197/ΕΟΚ το ζωοϋγειονομικό πιστοποιητικό ΣΤ αντικαθίσταται από το κείμενο του παραρτήματος II της παρούσας απόφασης.

Άρθρο 3

Το παράρτημα I της απόφασης 97/10/ΕΚ τροποποιείται σύμφωνα με το παράρτημα III της παρούσας απόφασης.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 19 Ιανουαρίου 2004.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 42· οδηγία όπως τροποποιήθηκε τελευταία από τον κανονισμό (ΕΚ) αριθ. 806/2003 (ΕΕ L 122 της 16.5.2003, σ. 1).

(2) ΕΕ L 130 της 15.5.1992, σ. 67· απόφαση όπως τροποποιήθηκε τελευταία από την απόφαση 2003/541/ΕΚ (ΕΕ L 185 της 24.7.2003, σ. 41).

(3) ΕΕ L 86 της 6.4.1993, σ. 16· απόφαση όπως τροποποιήθηκε τελευταία από την απόφαση 2003/541/ΕΚ.

(4) ΕΕ L 3 της 7.1.1997, σ. 9· απόφαση όπως τροποποιήθηκε τελευταία από την απόφαση 2003/541/ΕΚ.

ΠΑΡΑΡΤΗΜΑ I

>PIC FILE= "L_2004036EL.002202.TIF">

>PIC FILE= "L_2004036EL.002301.TIF">

>PIC FILE= "L_2004036EL.002401.TIF">

>PIC FILE= "L_2004036EL.002501.TIF">

>PIC FILE= "L_2004036EL.002601.TIF">

>PIC FILE= "L_2004036EL.002701.TIF">

ΠΑΡΑΡΤΗΜΑ II

>PIC FILE= "L_2004036EL.002802.TIF">

>PIC FILE= "L_2004036EL.002901.TIF">

>PIC FILE= "L_2004036EL.003001.TIF">

>PIC FILE= "L_2004036EL.003101.TIF">

>PIC FILE= "L_2004036EL.003201.TIF">

ΠΑΡΑΡΤΗΜΑ III

Το παράρτημα I της απόφασης 97/10/ΕΚ τροποποιείται ως εξής:

1. Το σημείο 5.5.1.4 αντικαθίσταται από το ακόλουθο κείμενο:

"5.5.1.4. Στο πιστοποιητικό πρέπει να δηλώνεται ότι ο ίππος:

- εξετάστηκε κλινικά εντός 48 ωρών από την αποστολή και δεν παρουσίαζε κλινικά συμπτώματα νόσου και

- κατά τη διάρκεια των τελευταίων 15 ημερών δεν ήρθε σε επαφή (όσον είναι δυνατόν να επιβεβαιωθεί) με άλλα ιπποειδή που πάσχουν από μολυσματική ή λοιμώδη νόσο και

- δεν προέρχεται από περιοχή όπου εφαρμόζονται κτηνιατρικοί περιορισμοί σχετικά με τις ασθένειες που μεταδίδονται στα ιπποειδή και δεν προέρχεται από μονάδα εκτροφής όπου ισχύουν κτηνιατρικοί περιορισμοί και

- δεν προέρχεται από μονάδα εκτροφής όπου έχει σημειωθεί κρούσμα αφρικανικής πανώλης των ίππων κατά τη διάρκεια των τελευταία 60 ημερών και

- στην περίπτωση που ο ίππος προέρχεται από περιοχή εκτός της ζώνης επιτήρησης ότι

i) είτε έχει εμβολιαστεί κατά της αφρικανικής πανώλης των ίππων από κτηνίατρο με χορήγηση καταχωρισμένου πολυδύναμου εμβολίου κατά της αφρικανικής πανώλης των ίππων, όπως ορίζεται από τον παρασκευαστή του εμβολίου, τουλάχιστον 60 ημέρες, και όχι πλέον των 24 μηνών, πριν από την είσοδο στην απαλλαγμένη περιοχή, είτε

ii) ο ίππος εισήχθη από έδαφος χώρας ή τμήμα εδάφους που έχει διαφοροποιηθεί ανά περιοχή σύμφωνα με το άρθρο 13 παράγραφος 2 της οδηγίας 90/426/EΟΚ, το οποίο θεωρείται σύμφωνα με τη νομοθεσία της ΕΚ ότι δεν έχει μολυνθεί από την αφρικανική πανώλη των ίππων, και μεταφέρθηκε αεροπορικώς υπό συνθήκες προστασίας από φορείς από το αεροδρόμιο του Γιοχάνεσμπουργκ στην περιοχή που είναι απαλλαγμένη από την αφρικανική πανώλη των ίππων."

2. Στην παράγραφο 5.5.1 προστίθεται το ακόλουθο σημείο:

"5.5.1.5. Κατά παρέκκλιση από τις διατάξεις του σημείου 5.5.1.4, πέμπτη περίπτωση, οι αρμόδιες αρχές δύνανται σε εξαιρετικές περιπτώσεις, όπως ορίζονται στην εθνική ή περιφερειακή νομοθεσία της χώρας εξαγωγής, να εγκρίνουν ειδικά τη μεταφορά εγγεγραμμένου ίππου από τη μολυσμένη ζώνη, τη ζώνη προστασίας ή τη ζώνη επιτήρησης σε απαλλαγμένη ζώνη υπό τις εξής συνθήκες:

- ο ίππος μεταφέρεται απευθείας στο εγκεκριμένο για το σκοπό αυτό σταθμό απομόνωσης της απαλλαγμένης περιοχής,

- η μεταφορά γίνεται υπό συνθήκες προστασίας κατά φορέων, λαμβανομένων υπόψη των παραγόντων άμβλυνσης του κινδύνου, όπως η εποχή ή στιγμή της ημέρας κατά την οποία δεν παρατηρείται εμφάνιση φορέων, η χρήση απωθητικών, η κάλυψη του ζώου και ο αναγκαστικός αερισμός των μέσων μεταφοράς,

- ο ίππος απομονώνεται σε προστατευμένο κατά φορέων σταθμό απομόνωσης για τουλάχιστον 40 ημέρες,

- κατά την περίοδο απομόνωσης ο ίππος υποβάλλεται σε δοκιμές για την αφρικανική πανώλη των ίππων σύμφωνα με το παράρτημα Δ της οδηγίας 90/426/EΟΚ σε δύο περιπτώσεις, σε δείγματα αίματος που ελήφθησαν με χρονική διαφορά μεταξύ 21 και 30 ημερών, εκ των οποίων το δεύτερο ελήφθη εντός δέκα ημερών από την απελευθέρωση από το σταθμό απομόνωσης, είτε με αρνητικό αποτέλεσμα, εφόσον ο ίππος δεν έχει εμβολιαστεί είτε χωρίς αύξηση του τίτλου αντισωμάτων, εφόσον είχε εμβολιαστεί."